ኢትዮጵያን አፍሪካዊት የልማት ተምሳሌት ለማድረግ እየተሠራ ነው
አዲስ አበባ፡- ኢትዮጵያን አፍሪካዊት የልማት ተምሳሌት ለማድረግ የሚያስችል የአስር ዓመት መሪ ዕቅድ ተዘጋጀ፡፡ “ኢትዮጵያ 2022፤ ፍኖተ ብልጽግና” በሚል ሐሳብ የተዘጋጀው የአስር ዓመቱ መሪ የልማት ዕቅድ ትላንት ለሚኒስትሮችና የክልል ርዕሳነ መስተዳድሮች ቀርቦ ውይይት ተደርጎበታል፡፡
በውይይት መድረኩ የተገኙት ጠቅላይ ሚኒስትር ዶክተር አብይ አህመድ በሚቀጥሉት አስር ዓመት የኢትዮጵያን የነፍስ ወከፍ ገቢ በማሳደግ ኢትየጵያን አስተማማኝና መካከለኛ የኢኮኖሚ ገቢ ያላት አገር ለማድረግ የአስር ዓመት የብልጽግና ፍኖተ ካርታ መዘጋጀቱን ጠቁመዋል፡፡ መሪ ዕቅዱ የመልማት አቅምን መሠረት ያደረገና ወጥ የሆነ አገራዊ ራዕይን ለማሳካት እንደሚረዳ ገልፀው፤ ዕቅዱ በክልልና በአገር ደረጃ ተግባራዊ እንዲደረግ ወጥ የሆነ አዘገጃጀት እንዳለውም ጠቅሰዋል፡፡
 እንደ ጠቅላይ ሚኒስትሩ ገለፃ ብልጽግናን ለማምጣትና ድህነትን ለመቀነስ ትርጉም ያለውና በዜጎች ህይወት ላይ ለውጥ ማምጥት የሚያስችል ዕቅድ ያስፈልጋል። በመሆኑም እያንዳንዱ ሴክተር ከፕላን ኮሚሽን ጋር ተናብቦ የሚሠራበት ተጨባጭ ለውጥ የሚያስገኝና የትውልድ የኑሮ ሥርዓትን የሚቀይር የብልጽግና ፍኖተ ካርታ ተዘጋጅቷል። 
መሪ ዕቅዱ አቅምን በማሳደግ በተለይ በሰው የልማት ሃይል ጥራት ተኮር የሆኑ ሥራዎች ላይ ሁለንተናዊ ለውጥ ለማምጣት እንደሚያስችል ጠቅላይ ሚኒስትሩ ጠቁመዋል። ከአገር የኢኮኖሚ አቅም ባሻገር ዓለም አቀፍ ሁኔታዎችን ግምት ውስጥ ያስገባ መሆኑንም ጠቁመዋል። ዕቅዱ ተግባራዊ ሲደረግ ከዚህ ቀደም ላለመሥራት ምክንያት የማቅረብ ባህልን የሚያስቀርና ሁሉም የህብረተስብ ክፍል ለልማት ያለውን ግንዛቤ እኩል የሚያደርግ መሆኑንም አስታውቀዋል። 
ዕቅዱ ወጥነት ያላቸውና ጥራታቸው የተረጋገጡ መሠረተ ልማቶችን ማስፋፋትም ያስችላል ያሉት ጠቅላይ ሚኒስትሩ፤ በቱሪዝም ዘርፉ የአገልግሎት ባህሪን በመለወጥ እንዲሁም በቴክኖሎጂው ዘርፍ ተጨባጭ ሀብትን ለማስመዝገብና ግብርናን በማዘመን ከጥራት አኳያ ማስተካከያ ለማድረግ ያግዛል ብለዋል። የመሠረተ ልማት አቅርቦትን በጥራትና በመጠን በማሳደግ ፈጠራንና ቴክኖሎጂን መሠረት ያደረገ የአመራረት ዘዴን ጠቀሜታ ላይ ለማዋልም ሁነኛ መሆኑን ገልፀዋል። 
የፕላንና ልማት ኮሚሽን ኮሚሽነር ዶክተር ፍፁም አሰፋ ዕቅዱን ባቀረቡበት ወቅት እንደገለፁት፤ በሚቀጥሉት አስር ዓመታት ኢትዮጵያን አፍሪካዊት የልማት ተምሳሌት ለማድረግ ጥራት ያለው የኢኮኖሚ ዕድገት ማረጋገጥ፤ ምርታማነትንና ተወዳዳሪነትን ማሳደግ፣ የሥርዓታት ለውጥ፣ የግሉን ዘርፍ መሪነት ማረጋጋጥ፤ የሴቶችንና የወጣቶችን ፍትሐዊ ተጠቃሚነት ማረጋገጥና የአየር ንብረት ለውጥ የማይበገር አረንጓዴ ኢኮኖሚ ግንባታ በሚሉ የትኩረት አቅጣጫዎች ላይ እንደሚሠራ ጠቁመዋል። 
በአገሪቱ የሥራ አጥ ቁጥር ምጣኔን ከዘጠኝ በመቶ በታች ማድረስ የዕቅዱ ዋነኛ ዓላማ ነው ያሉት ኮሚሽነሯ፤ ለዚህም በየዓመቱ አንድ ነጥብ 3 ሚሊየን ለሚሆኑ ሰዎች አዳዲስ ሥራ በመፍጠር ምርታማነትን በመጨመር የዋጋ ንረትን ለመቀነስ መታሰቡን አመልክተዋል። 
የአስር ዓመቱ መሪ የልማት ዕቅድ ክልሎችና የተለያዩ ሴክተሮች ከፕላንና ልማት ኮሚሽን ጋር እንዲናበቡ ተደርጎ መዘጋጀቱንም ኮሚሽነር ፍፁም ተናግረዋል። 
በውይይቱ ላይ የክልል ርዕሳነ መስተዳድሮችን ጨምሮ ሚኒስትሮችና ሌሎች ከፍተኛ የመንግሥት የሥራ ኃላፊዎች ተገኝተዋል።
አዲስ ዘመን ሰኔ 5/2012
 አዲሱ ገረመው